Dorrit Black

Dorrit Black (sündinud Dorothea Foster Black; 23. detsember 1891 Adelaide, Austraalia – 13. september 1951 Adelaide, Austraalia) oli Austraalia modernistlik maalikunstnik ja graafik, üks modernismi eestvedajaid Austraalias. Black sündis Adelaide'i eeslinnas Burnside'is inseneri ja arhitekti Alfred Barham Blacki ning amatöörkunstniku Jessie Howard Clarki tütrena. Ta õppis Lõuna-Austraalia Kunsti- ja Käsitöökoolis (South Australian School of Arts and Crafts) umbkaudu 1909. aastal, tegeldes akvarellidega, ning Julian Ashtoni Sydney Kunstikoolis 1915. aastal, keskendudes õlimaalile. 1927. aastal siirdus Black Londonisse, kus õppis Grosvenori Moodsa Kunsti Koolis (Grosvenor School of Modern Art). Seal katsetas ta ka värviliste linoollõigetega. 1928. aastal õppis ta André Lhote'i akadeemias Pariisis ja tema suvekoolis ning 1929. aastal Albert Gleizese käe all; mõlemad ta õpetajad olid kubismi innukad pooldajad. Blacki mõjutasid tugevalt modernistlikud ja kubistlikud kunstivoolud, millega ta tutvus Londonis ja Pariisis. Austraaliasse naastes oli ka Black ise juba aktiivne kubist. 1929. aastal tõi ta uue stiili Austraaliasse ning korraldas 1930. aastal Macquarie Galeriis Sydneys näituse, millest sai esimene tema kuuest isikunäitusest. Dorrit Black soovis luua keskkonna, mis võimaldaks teistelgi tegelda uutes stiilides loominguga. 1931. aastal asutas ta Kaasaegse Kunsti Keskuse Sydneys Margaret Streetil. See oli Austraalia esimene modernismile keskenduv kunstigalerii. See oli ka üks esimesi Austraalia galeriisid, mille asutas naine. Järgnenud aastail sai Kaasaegse Kunsti Keskusest "inspiratsiooni ja laiema nägemuse allikas" sellistele kunstnikele nagu Nancy Hall. Seal toimusid väikesed, kuid tähelepanuväärsed näitused kunstnikelt, kellest said Austraalia modernismi silmapaistvad edendajad. Nende seas olid Roland Wakelin, Grace Crowley, Grace Cossington Smith, Ralph Balson ja Rah Fizelle. Black lõi enamiku oma linoollõigetest 1930. aastail. 1930. aastate lõpul töötas ta peamiselt akvarellidega ning seejärel naasis õlimaali juurde. 1930. aastate lõpul asus ta koos oma eaka emaga elama Adelaide'i Lõuna-Austraalias ning maalis palju vaateid Adelaide'i mägedele ja lõunarannikule. Tähelepanu pälvis tema maalitud vaade Sydney lahe silla (Sydney Harbour Bridge) ehitusele. 1931. aastal kandideeris Black Archibaldi auhinnale portree kategoorias.. Lõuna-Austraalia Kunstigalerii (Art Gallery of South Australia) ostis 1940. aastal tema teose "Mirmande" (1928). Dorrit Black suri Royal Adelaide Hospitalis 13. septembril 1951 59-aastaselt autoõnnetuse tagajärjel. Tema teosed on esindatud Austraalia Rahvusgaleriis (National Gallery of Australia), paljudes Austraalia osariikide ja kohalikes galeriides ning Victoria ja Alberti Muuseumis Londonis. Gaze, Delia (1997). Dictionary of women artists. Kd 1. London: Fitzroy Dearborn. ISBN 1884964214. North, Ian (1979). "Biography - Dorothea Foster (Dorrit) Black". Australian Dictionary of Biography 7. Vaadatud 06.02.2014. "The CBUS Collection of Australian Art". Originaali arhiivikoopia seisuga 12. märts 2019. Vaadatud 7. veebruaril 2014. "Cubism and Australian Art" (PDF). Heide Museum of Modern Art. Originaali (PDF) arhiivikoopia seisuga 16. veebruar 2014. Vaadatud 5. veebruaril 2014. Thomas, Sarah (2006). "Dorrit Black's Modern Art Centre". Art & Australia (Spring). Rothwell, S. "Artists’ portraits of the Sydney Harbour Bridge." Durability of Bridge Structures: Proceedings of the 7th New York City Bridge Conference, 26-27 August 2013. CRC Press, 2013. "Archibald Prize Winner for 1931". Art Gallery NSW. Vaadatud 6. veebruaril 2014. "Mirmande by Dorrit Black". Art Gallery of South Australia. Vaadatud 6. veebruaril 2014. The art of Dorrit Black. Macmillan; [Adelaide]: Art Gallery of South Australia, South Melbourne, Vic, 1979. Gaze, Delia, Mihajlovic, Maja and Shrimpton, Leanda Dictionary of women artists. Fitzroy Dearborn, London; Chicago, 1997. Harding, Lesley, and Sue Cramer, eds. Cubism and Australian Art. No. 124. The Miegunyah Press, 2009. North, Ian, Black, Dorrit, 1891-1951 and Art Gallery of South Australia.